Ono što je Arčibald Rajs, veliki humanista i prijatelj Srbije, ostavio u amanet našoj zemlji – veliku istinu o nama samima koja je trebalo da nas osvesti i učini boljima, i danas, 87 godina posle, važno je i reklo bi se aktuelno štivo.

Foto: Ninam / Wikipedia Arčibald Rajs

"Čujte Srbi!", politički je testament koji, izgleda, nismo hteli da "čujemo", jer sve ono na šta je ovaj veliki čovek ukazivao postoji i danas – korupcija na svim nivoima, stranačka zapošljavanja, političko bogađenje, i tada su se pred izbore obećavale "kule i gradovi" mladi napuštaju sela…

Arčibald Rajs bio je švajcaski forenzičar, publicista, doktor hemije, profesor na Univerzitetu u Lozani, veliki humanista. Istakao se kao kriminolog radom na istraživanju zločina nad srpskim stanovništvom za vreme Prvog svetskog rata. Na poziv srpske vlade, Rajs je 1914. godine došao u Srbiju da istražuje zločine austrougarske, nemačke i bugarske vojske nad civilnim stanovništvom. Konstatovao je stravične zločine i to plasirao međunarodnoj zajednici u prilog Srba. Sa srpskom vojskom prešao je Albaniju i prošao svu golgotu srpskog vojnika na Solunskom frontu.

Foto: Srđan Popović / Wikipedia Rajs je ostao u Srbiji do kraja života: Skromna kuća "Dobro polje" na Topčideru

Zavoleo je Srbiju, toliko da je ju čak idealizovao. Zapravo, Rajs je zavoleo iskrenog i požrtvovanog srpskog seljaka i vojnika. Ali ono preko čega nije mogao da pređe, a što je direktno i ugrozilo život ovog velikog čoveka jeste – "iskvarena i korumpirana politička elita".

Rajs je umro na današnji dan pre 87 godina, u 54. godini. Samo godinu dana ranije napisao je čuveno delo "Čujte Srbi!", u kome iznosi vrline i mane našeg naroda, zadirući u suštinu našeg mentaliteta (izvode iz tog dela pročitajte u nastavku teksta) i praktično, najdobronamernije nam govori kakvi smo i šta treba da promenimo da bismo bili još bolji.

Foto: Petar Milošević / Wikipedia Urna Arčibalda Rajsa nalazi se na Kajmakčalanu, polomljena je za vreme Drugog svetskog rata, a srce humaniste koje se u njoj nalazilo, bačeno je

- Delo "Čujte Srbi!" nastalo je neposredno pred Rajsovu smrt. Tada se on osećao veoma razočarano i to iz dva razloga. Prvi je tadašnja politička situacija u Kraljevini Srba, Hrvata i Slovenaca, odnosno pogađalo ga je to što ideali za koje su Srbi ginuli tokom Prvog svetskog rata u praksi nisu funkcionisali. Drugo, imao je ličnih sukoba oko svojinskih odnosa sa ministrom u Pašićevoj vladi, čiju je politiku inače u svetu predstavljao na najbolji mogući način. Svađa sa njim ga je i koštala života, bukvalno – kaže za "Blic onlajn" dr Stanislav Sretenović, istoričar, saradnik Instituta za savremenu istoriju.

Njegova tragedija ogleda se u prokletsvu našeg naroda jer mnogo toga "kvarnog i trulog", o čemu je Rajs govorio, u našoj državi ostalo isto do današnjih dana.

Kako kaže Sretenović, Rajs govori o našem mentalitetu i ta njegova opservacija je tačna.

- Međutim, sa druge strane imate i problem političkog sistema, nešto što nije pitanje mentaliteta, već strukture države. Mentaliteti su promenjivi, nije jedan narod konstantno loš i negativan, a ono na šta je ukazao Rajs to je više problem države. Srbi u proteklih sto godina - preko diktature prvo monarhističke a potom i komunističke, nisu uspeli da izgrade jedan funkcionalan sistem, koji bismo danas nazvali sistemom dobre uprave i koji bi na neki način te mentalitete promenio u pozitivnom smislu – objašnjava Sretenović.

Foto: S.Radovanović / Tanjug Polaganjem venaca kod spomenika Arčibaldu Rajsu u Topčiderskom parku, danas je obeležena 87. godišnjica njegove smrti

On ističe da imamo moralno pravo i dužnost da se odužimo takvom čovekom.

- Postoji spomenik, film o njemu, možda da se malo više potrudimo oko njegove kuće koju je nazvao "Dobro polje" u Topčideru, ali pre svega da primenimo njegov testamen. Da imamo funkcionalan državni sistem i društo bez korupcije, u kome stvari ne funkcionušu samo preko rođačkih veza, društvo bez manipulacija, političke represije… Formirati jedno efikasno, napredno društvo. To je ono što je Arčibald Rajs želo da vidi – poručuje Sretenović.

Kako je pisao Rajs; izvodi iz dela "Čujte Srbi!"